philips etc. doen te wetene allen jegenwoirdighen ende
toecomenden dat wy ontfanghen hebben die oitmoedighe
supplicatie van elizabet parys dochter wylen peeter parys
van thielen woenende tot ravels onder turnhout byden
parochiaen aldaer oudt zynde omtrent lxxii jaeren inhoudende
hoe dat zy altyts huer vuyterste devuoir heeft gedaen om den
cost ende clederen met dienen te wynnen ende tselve doende
soe ist gebeurt dat zy suppliante opten witten donderdach anno $
lvii tot behoeff van hueren voirs. heere ende meestere metter
zustere vanden costere aldaer gelyck dat die maniere
van doene is om eyeren is ommegegaen ende commende onder
andere ten huyse van geert dens soe heeft henrick lamberts
de corven metten eyeren naer hem genomen ende een tusschen
zyne tanden gebroken ende in elck vanden pottekens daervuyt
zy luyden drinckende waeren oick een eye geworpen ende
dat arger is dede eenen hoet vol eyeren ter eerden worpen
terdende die met voeten waeromme die suppliante gestoort
zynde seyde dese oft dyergelycke woerden eerlycke oft
degelycke luyden en souden sulcx nyet doen maer
hoer kinders hebben altyts meer voerdels dan andere
ende inde meye daernae soe ist gebeurt dat zy suppliante
is drincken geleyt geweest ten huyse van adriaen
moerlants aldaer zy onder andere heeft gevonden
heer gommaer vanden schoer hairen heere ende meestere
ende den voirs. henrick lamberts denwelcken ten
laesten den dranck bevangende begonst te gra$$ ende
twistighe woerden te nemen teghen den voirs. heer
gommaer vander schoer seggende dat hy hen
moeste vergiffenis bidden waerop die voirs. parochiaen
antwoirde dat hy nyet wist dat hy hem mesdaen
hadde ende den voirs. henrick lancx zoe meer saligher
gedachten lancx soe meer deen ende dandere opheffende
soe vraechde die voirs. suppliante watter schuylden
ende oft wederomme het oude was ende met dese woerden
es den voirs. parochiaen van daer vuyten huyse gegaen
den welcken zy suppliante oick is naegevolght welck s#
de voirs. henrick is henluyden vuyten den huyse naege#
seggende teghen haer suppliante dese oft dyergelycke woerden
wel lysken ghy hebt my verweeten dat ic bastaert #
en es u dat nyet leet blyft ghy noch by de selve woerden
die ghy tanderen tyden hebt gesproken waerop dat zy
suppliante seyde dat geseeght is dat blyft geseeght
overmits denwelcken zoe heeft deselve henrick haer
suppliante innegevaeren ende met haeren hoefde gegrepen
ende neder ter aerden getrocken ende huer den doeck affgetoghe
ende met den haere getrocken ende zy suppliante ten laetsten
opgeraeckende gemerckt zy die iniurien nyet langher en
conste verdraghen heeft haer ter weeren gestelt ende den#
henrick huer deffenderende vuyt haesticheyt eenen steke met eenen
eetmes in zynen rugge gegeven daeraff ende anderssins
overmits sekere accidente die daertoe zyn geslaeghen
geweest dat de selve henrick saliger gedachten omtrent
xx vii daghen daernae is afflyvich gewordden tot groot
leetwesen vander voirs. suppliante diewelcke van egheender
meyninghe en is geweest den voirs. henrick te evelen maer
alleen om haer te deffenderen teghen denselven henrick
overmits de groote iniurie die hy haer was aendoende
blyckende respective naerdere altsamen byder informatien
daeraff zynde ende want deselve henrick die oirsake
van desen mesdaet is geweest ende dat tselve onnoselyck
geschiet is ende tot dyen meer dan twee jaeren ende neghen
maenden geleden ende dat zy suppliante peys met partye
geinteresseerde gemaeckt heeft en soude zy suppliante
nochtans nyet sekerlyck in dese onse nederlanden converseren
ende verkeren ten waere dat onse gratie ende genade huer
hierop wordde geextendeert ende verleent ons om deselve
zeer oitmoedelyck biddende soe eest dat wy desen aengesien
geneycht wesende ter beden der voirs. suppliante ende willende huer
in dit stuck prefereren gratie ende misericordie voer strangheyt
ende rigeur van recht besunder ter eeren ende contemplatien
vander bitter passie ende lyden onsheeren jhesus christus dwelck
hy opden goeden vrydach voer die salicheyt vanden menschelycken
geslechte geleden heeft hebben der selver suppliante inden
gevalle als boven quytgeschouden ende vergeven schelden quyte
ende vergeven vuyt sunderlinger gratien by desen onsen brieve
tfeyt ende ongeval boven gemerct mitsgaders alle offensen
ende breucke corporelle ende criminelle daerinne zy haer
overmits ende vuyt saken van heene des voirs. is teghen ons
onsehoocheyt ende justicie eenichssins mach hebben
ontgaen ende mesdraghen ende hebben haer dyen aengaende
wedergestelt ende gerestitueert stellen weder ende
restitueren tot haeren goeden name fame ende geruchte in
onsen voirs. lande van brabant ende allen anderen onsen landen
ende heerlichheden ende tot haeren onverbeurden goeden indyen
zy eenige onder ons heeft gelyck ende in alder manieren
soe zy was voer die toecompste vanden voirs. feyte imponerende
hierop een eeuwich gezwych onsen procueur generael in brabant
onsen schouteth van turnhout ende allen anderen onsen
justicieren ende officieren wye zy syn satisfactie ende
beeternisse yerst ende voer al gedaen der partye geinteresseerde
in dyen die noch nyet gedaen en zy ende eenige daertoe staet
civilyck alleenlyck behoudelyck dat die voirs. suppliante
gehouden sal zyn tvoirs. feyt tegen ons te beteren civilyck
naer gelegentheyt vander saken ende faculteyt van hueren
goeden met oick te betaelen die redelycke costen van
justicien hieromme alreede gedaen ende te doene allet ter
taxatien ende moderatien van onse lieve ende getrouwe
cancellier ende luyden van onsen rade geordineert in brabant
marge: en $ van verantw$
byden ontfanger vanden
exploiten
die wy daertoe commmitteren by desen ontbieden daerom
ende bevelen denselven onsen cancellier ende raidsluyden
dat voer hen geroepen deghene die daerom behoiren
geroepen te zyne zy procederen wel ende deuchdelyck ter
verificatie ende interinemente van desen ende $ter taxatien
ende moderatien vanden voirs. amende ende costen van
justicien alsoe zy sullen bevinden behoirende welck
interinement die voirs. suppliante gehouden sal zyn te versuec#
ende haer in persoone te presenteren in onsen voirs. raide
binnen zesse maenden naestcommende opte pene van verbeuren
deffect van desen ende dat gedaen ende deselve civile boete
ende costen van justicien getaxeert ende betaelt zynde in
handen vanden gheenen dyen dat behoiren sal zy onse
voirs. procureur generael in brabant onse schouteth van
turnhout ende alle andere onse rechteren justicieren offici#
ende ondersaten jegewoirdighe ende toecomende dyen dat
aengaen sal moghen huere stedehouderen ende eenyegelyck
van hen besundere soe hem toebehoiren sal doen laeten
ende gedooghen der voirs. suppliante van deser onser jegewoirdighe
gratien ende remissien ende van allen dinhouden van desen inder
vuegen ende manieren voere verhaelt rustelyck vredelyck
volcomelyck ende eeuwelyck genyeten ende gebruycken sonder haer
te doene oft te laeten geschieden nu noch in toecomende tyden
eenich hinder lestsel oft moyenisse aen lyve noch haeren goeden
ter contrarien maer indyen zyn lyff oft ha eenige van
haere goeden onverbeurde goeden daerom gearresteert becommert
oft belet waeren dat zy die setten ende stellen terstont
ende sonder vertreck tot geheelder ende volcomender delivrantien
want ons alsoe gelieft ende ten eynde dat dit vast ende
gestadich blyve tot eeuweighen daghen soe hebben wy onsen
zegel hier aen doen hanghen behoudelyck in anderen dinghen
onsen rechte ende eenen iegelycken anderen dessyns gegeven
in onser stadt van brussele opden goeden vrydach inde
maent van april int jaer onsheeren duysent vyffhondert
tzestich van onsen rycken te weeten van spaengnien sicillien $$
het zeste ende van naples het zevenste opde plycke
stont gescreven byden coninck in zynen raide ende
geteeckent boudewyns visa recepta
coll$$$ gedaen wesende met zynen
originale accord$$ by my
$$$